section_heading: Zrelo doba i posljednje godine
paragraph_text: Dobivši natrag svoja imanja i gradove, Lovro je nastojao da ih, kao i njegov otac Nikola, održava i unapređuje. Od ostvarenih prihoda, dograđivao je i učvršćivao svoje utvrde, jer je svakim danom turska prijetnja bivala sve veća. Najugroženiji su bili upravo njegovi posjedi u sjeveroistočnoj Bosni i u južnom dijelu Mačvanske banovine. Uz radove na fortifikacijama, potpomagao je crkvu kao mecena, financirajući gradnju i obnovu crkvenih objekata. Osobito se založio kod pape za kanoniziranje Ivana Kapistrana, koji je umro u Iloku i pokopan u tamošnjoj crkvi.